**Desimir Žižović Buin** je bio srpski slikar i strip crtač. Rodio se u Gornjim Branetićima, živeo, radio i umro u Gornjem Milanovcu. Nosio je nadimak „Buin" kao i njegov otac. Bio je poznat kao boem i šaljivdžija, omiljen u kafanskoj i kulturnoj javnosti Gornjeg Milanovca.

Osim stripa, bavio se i slikarstvom i vajarstvom. Najpoznatiji je kao autor stripa *Mirko i Slavko*.

Mladost
-------

Završio četiri razreda osnovne škole u rodnim Gornjim Branetićima. Bio je samouki crtač, slikar, vajar i dizajner. U svom okruženju ostao je upamćen i kao vrstan majstor sedam zanata: kolar, kovač, kaldrmdžija, zidar, stolar, opančar i klesar.

Drugi svetski rat
-----------------

U vreme Drugog svetskog rata bio je pripadnik kraljevske otadžbinske vojske gde je radio kao ilustrator za listove *Mladi Ravnogorac* i *Ravnogorski borac* (list koji je uređivao Dragiša Vasić).

Učestvovao je u NOB-u na strani partizana od 1943.

Po jednoj anegdoti, nakon zarobljavanja prvog tenka od Nemaca (u akciji koju su zajedno izveli partizani i četnici), na tenku je sa jedne strane nacrtao grb kraljevine Jugoslavije, a sa druge zvezdu petokraku.

Stripovi
--------

U početku je bio ilustrator i autor svih stripova u *Dečjim novinama* iz Gornjeg Milanovca, sve do 1959. U tom periodu Desimir Žižović je nacrtao stripove *Kraljević Marko i Musa Kesedžija*, po srpskoj epskoj pesmi, *Nemušti jezik*, *Magelan*, *Rudnička ofanziva*, *Poslednji osvetnik*, *Pustolovine pevca Pece*, *Pijuko Pecin brat* i ono što je najvažnije, u 23. broju od 25. novembra 1958. započeo strip *Nikad robom* iz kojeg će izrasti popularna edicija istog imena, i dva najpopularnija junaka srpskog i jugoslovenskog stripa *Mirko i Slavko*. 
Stripovi o Mirku i Slavku, sa svojih 450 epizoda, su prevedeni na sve svetske jezike, čak i na kineski.

Prema jednoj izjavi Desimira Žižovića, *Mirko i Slavko* su nastali po uzoru na grafike Đorđa Andrejevića - Kuna.

Po uzoru na strip, 1973. je snimljen i film Mirko i Slavko, u režiji Branimira Torija Jankovića.

Ostali radovi
-------------

Kao kamenorezac izradio stotine spomen-ploča i spomen-česmi (krajputaši Slobodanu Peneziću Krcunu i Svetoliku Lazareviću). Autor je „Brke" za šljivovicu „Takova".

Kontroverze
-----------

* Autor stripa o partizanskim kuririma prethodno je radio ilustracije za list *Mladi Ravnogorac*.
* Mirko i Slavko su u svakoj epizodi ubijali dosta Nemaca, ali ni u jednoj epizodi nisu ubili nekog četnika.

Literatura
----------

* Slobodan Ivkov: **60 godina stripa u Srbiji**  Arhivirano 2013-06-24 na Wayback Machine-u
* Zdravko Zupan: **Strip u Srbiji 1955-1972**  Arhivirano 2016-09-27 na Wayback Machine-u
* Milorad Bošnjak: **Kako je srpski Dizni osvajao svet**, Novosti, 14. jun 1998.
* Ilija Bakić: **Mirko i Slavko nikad robom!**  Arhivirano 2016-03-10 na Wayback Machine-u
* Miloš Lazić: **Rehabilitacija**, Pisma uredništvu, Ilustrovana Politika [*mrtav link*]
* Srećko Jovanović, *Veliki san*, „Arhiv", Pančevo, 2007.
* „Mirko i Slavko" (1973), IMDB.
* Miladinović, Veljko (7. 7. 2016). „Pokušaj da se izmire četnici i partizani: Priča o četniku koji je crtao Mirka i Slavka". *Nedeljnik* (Beograd: NP Nedeljnik d.o.o.). Arhivirano iz originala na datum 2016-09-12. Pristupljeno 24. 9. 2016.

Vidi još
--------

* Spisak srpskih slikara